Folketing
2014-05-27

Enhedslisten er et parti, der tror på en ændring af samfundet gennem tvang og kontrol. Handlemåder, som partiet ikke bryder sig om, skal reguleres, og der skal lovgives om, hvad man må, og hvad man ikke må. Det er dette beslutningsforslag et glimrende eksempel på. Enhedslisten tager med dette forslag en gruppe ammende mødre og deres spædbørn og holder dem foran sig, således at alle berettigede argumenter om frihed, forskellighed og privat ejendomsret skal forstumme. Det er både usagligt og sympatisk. B 83 er ikke et forslag om, hvorvidt amning er godt eller dårligt. Det er ikke et beslutningsforslag, hvor vi skal tage stilling til, om mødre skal have mulighed for at amme deres børn eller ej. Det er ikke engang et forslag om, hvorvidt mødre må amme deres børn i det offentlige rum, for det må de alle steder i det offentlige rum i Danmark. Det er heller ikke et forslag, som debatterer, hvorvidt spædbørn skal have mad, når de har behov for det. Det skal de, og det får de.